ขนไก่ชายไทยเปิดดวลโสมขาว ทีมสาวชนเยอรมัน โธมัส-อูเบอร์ คัพ
คลอดคิวแข่งแบดมินตันประเภททีมชิงแชมป์โลก 2018 เดือน พ.ค.นี้ ที่อิมแพค อารีนา เมืองทองธานี ทีมหญิงอูเบอร์ คัพ ของไทย ประเดิมสนามวันที่ 20 พ.ค.พบ เยอรมนี ขณะที่ทีมชายไทยโธมัสคัพ ออกสตาร์ตวันที่ 20 พ.ค. เช่นกัน เจอเกาหลีใต้,ความเคลื่อนไหวของนักตบลูกขนไก่ทีมชาติไทย ที่เตรียมลงแข่งขันแบดมินตันประเภททีมชิงแชมป์โลก 2018 ประเภททีมชาย โธมัส คัพ และทีมหญิง อูเบอร์ คัพ ซึ่งประเทศไทยเป็นเจ้าภาพจัดแข่งขันระหว่างวันที่ 20-27 พ.ค.นี้ ที่อิมแพค อารีนา เมืองทองธานี ล่าสุดฝ่ายจัดการแข่งขันได้เปิดเผยโปรแกรมการแข่งขันออกมาแล้ว โดยทีมสาวไทยที่เคยทำผลงานดีสุดคือที่ 3 ในปี ค.ศ.2012 ครั้งนี้อยู่กลุ่มบี จะลงประเดิมนัดแรกวันที่ 20 พ.ค. เวลา 14.00 น. พบ เยอรมนี ก่อนที่จะต้องพบฮ่องกง วันที่ 21 พ.ค.เวลา 19.00 น. และปิดท้ายในรอบแรก วันที่ 23 พ.ค. เจอกับไต้หวัน เวลา 19.00 น.,ขณะที่ทีมตบลูกขนไก่หนุ่มไทย ซึ่งมีดีกรีเป็นอดีตรองแชมป์ปี ค.ศ.1961 และอยู่กลุ่มบีในครั้งนี้ จะลงสนามนัดแรกวันที่ 20 พ.ค. พบเกาหลีใต้ อดีตรองแชมป์ 2 สมัย ในปี ค.ศ.2008, 2012 เวลา 19.00 น. จากนั้นนัด 2 วันที่ 22 พ.ค. เวลา 19.00 น. จะต้อง ลงทำศึกหนักพบกับทีมแชมป์ 13 สมัย อินโดนีเซีย ที่มีดีกรีเป็นรองแชมป์เก่าเมื่อครั้งที่แล้ว และแชมป์เอเชียปีล่าสุด ก่อนที่จะลงสนามนัดสุดท้าย วันที่ 23 พ.ค. พบแคนาดา เวลา 14.00 น.,คุณหญิงปัทมา ลีสวัสดิ์ตระกูล นายกสมาคมกีฬาแบดมินตันแห่งประเทศไทยฯกล่าวว่า สำหรับในนัดเปิดสนามของทั้ง 2 ทีมถือเป็นนัดสำคัญเพราะคู่แข่งต่างเป็นทีมที่แข็งแกร่ง โดยเมื่อเทียบกันคู่ต่อคู่ตามอันดับโลก ในส่วนของทีมชาย เราอาจจะเป็น รองเกาหลีใต้ เพราะชายเดี่ยวเขามีซอน วาน โฮ มือ 3 ของโลก และชายคู่มี คิม วอน โฮ/เซือง แจ โซ คู่มือ 23 ของโลก แต่ชายคู่ของเราที่อันดับโลกดีสุดตอนนี้คือคู่ที่ฟอร์มร้อนแรงอย่างติณณ์ อิสริยเนตร/กิตติศักดิ์ นามเดช คู่มือ 25 ของโลก และยังมีทีเด็ดที่ทีมงานผู้ฝึกสอนได้เตรียมไว้เผด็จศึกอีก จึงเชื่อว่าลุ้นได้แน่นอน เพราะเวลานี้ทีมเกาหลีใต้อยู่ในช่วงเปลี่ยนผ่านมีดาวรุ่งขึ้นมาเยอะ แต่เราก็ยอมรับว่าเป็นรอง,ส่วนทีมหญิง การพบกับเยอรมนี ในนัดแรกอาจดูไม่ใช่งานหนักแต่ก็ประมาทไม่ได้ แม้ในประเภท เดี่ยวที่เรามีอยู่ทั้ง 4 มืออันดับโลกเราจะดีกว่า แต่ประเภทคู่ของเยอรมนี ก็มีคู่มากประสบการณ์อย่าง อิซาเบล เฮิร์ตทริช/คาร์ลา เนลเต คู่มือ 35 ของโลก จึงอาจเป็นตัวแปรสำคัญก็เป็นได้ อย่างไรก็ดี เชื่อว่าทีมงานผู้ฝึกสอน และนักกีฬาได้มีการเตรียมความพร้อมตามแผนงานของสมาคมที่เตรียมไว้เป็นอย่างดี จึงมั่นใจว่าเราจะทำผลงานได้ตามเป้าหมาย ขณะเดียวกัน อีกหนึ่งปัจจัยสำคัญที่จะช่วยให้นักกีฬาไทยทำผลงานได้ดี คือเสียงเชียร์จากแฟนกีฬาชาวไทย จึงขอเชิญชวนคนไทยทุกคนไปให้กำลังใจนักกีฬากันมากๆ เพื่อให้นักกีฬาไทยสร้างประวัติศาสตร์ และมีชื่อจารึกในวงการแบดมินตันโลกได้สำเร็จ.
คลอดคิวแข่งแบดมินตันประเภททีมชิงแชมป์โลก 2018 เดือน พ.ค.นี้ ทีมหญิงอูเบอร์ คัพ ของไทย ประเดิมสนามพบ เยอรมนี ส่วนชายไทยโธมัสคัพ เจอเกาหลีใต้
แบดมินตันประเภททีมชิงแชมป์โลก 2018,โธมัส คัพ,อูเบอร์ คัพ,แบดมินตันทีมชาติไทย,ปัทมา ลีสวัสดิ์ตระกูล